b"\n_START_ARTICLE_\nFaryd Mondrag\xc3\xb3n\n_START_SECTION_\nKlubkarriere\n_START_PARAGRAPH_\nMondrag\xc3\xb3n startede sin karriere i hjemlandet i 1990, hvor han i sine f\xc3\xb8rste \xc3\xa5r blandt andet spillede for Deportivo Cali og Santa Fe. Op gennem 1990'erne gjorde han sig prim\xc3\xa6rt i argentinsk fodbold, hvor han spillede flere s\xc3\xa6soner hos Independiente._NEWLINE_I 2000'erne rejste Mondrag\xc3\xb3n til Europa, hvor han f\xc3\xb8rst spillede seks s\xc3\xa6soner i Tyrkiet hos Galatasaray, og efterf\xc3\xb8lgende fem i Tyskland hos FC K\xc3\xb6ln. Efter at have spillet et enkelt \xc3\xa5r i Philadelphia Union i den amerikanske fodboldliga Major League Soccer sluttede han karrieren af i sin f\xc3\xb8rste klub som professionel, Deportivo Cali, hvor han spillede fra 2012-14._NEWLINE_Mondrag\xc3\xb3n vandt trods sin lange karriere ikke mange titler, da han ofte var tilknyttet mindre klubber i de lande han spillede i. Han vandt dog blandt andet i sin tid hos Galatasaray to gange det tyrkiske mesterskab.\n_START_SECTION_\nLandshold\n_START_PARAGRAPH_\nMondrag\xc3\xb3n spillede desuden, i en landsholdskarriere der strakte sig over intet mindre end 22 \xc3\xa5r, 56 kampe for det colombianske landshold. Han repr\xc3\xa6senterede sit land ved b\xc3\xa5de VM i 1994 i USA, VM i 1998 i Frankrig og VM i 2014 i Brasilien. Efter at have v\xc3\xa6ret reservem\xc3\xa5lmand ved 1994-turneringen spillede han alle sit lands tre kampe i 1998._NEWLINE_Den 24. juni 2014, under VM i Brasilien, kom M\xc3\xb3ndragon i en alder af 43 \xc3\xa5r og fire dage p\xc3\xa5 banen til de sidste minutter i colombianernes indledende gruppekamp mod Japan. Han blev dermed den \xc3\xa6ldste spiller nogensinde til at spille en VM-slutrundekamp. Colombianerne endte med at blive sl\xc3\xa5et ud i kvartfinalen, og Mondrag\xc3\xb3n stoppede sin karriere umiddelbart herefter."